
МИНИСТЕРСТВО НА РЕГИОНАЛНОТО РАЗВИТИЕ И БЛАГОУСТРОЙСТВОТО


НАРЕДБА 
ЗА ПРЕДОСТАВАНЕ НА УСЛУГИ ОТ 
АГЕНЦИЯТА ПО ГЕОДЕЗИЯ, КАРТОГРАФИЯ И КАДАСТЪР 
Глава първа
Общи положения
Чл. 1. (1) С наредбата се определят условията, редът и сроковете за заявяване и предоставяне, както и видът, и съдържанието на услугите, които Агенцията по геодезия, картография и кадастър (АГКК) предоставя от:
1. кадастралната карта и кадастралните регистри;
2. държавния геодезически, картографски и кадастрален фонд (Геокартфонд);
3. регистъра на правоспособните лица;
4. специализираните карти и регистри по чл. 32, ал. 1 от Закона за кадастъра и имотния регистър (ЗКИР).
(2) С наредбата се определят и:
1. условията и редът за заявяване и предоставяне на услуги от общинските служби по земеделие и от общините в случаите по чл. 55б от ЗКИР;
2. условията и редът за определяне на служители на общинските служби по земеделие и на общинските администрации, които да извършват административно обслужване от името на АГКК,  условията и редът за тяхното оправомощаване и прекратяване на правомощията им и контролът, осъществяван от АГКК върху дейностите по административното обслужване;
3. условията и редът за осъществяване и прекратяване на дейността по административно обслужване с данни от кадастралната карта и кадастралните регистри от правоспособните лица по кадастър и контролът, осъществяван от АГКК върху дейностите по административното обслужване;
4. видовете вътрешни електронни административни услуги (ВЕАУ), условията, редът за заявяването и предоставянето им от АГКК на административните органи, органите на съдебната власт, лицата, осъществяващи публични функции и организациите, предоставящи обществени услуги.

Чл. 2. (1) Административните услуги се предоставят по искане на идентифициран заявител. При заявяване на административни услуги по електронен път заявителят се идентифицира през системата за електронна автентификация.
(2) При заявяване на административна услуга на гише в АГКК, както и в случаите на чл. 55б и 56 от ЗКИР, идентификацията на заявителя се извършва от регистриращия заявлението.

Чл. 3. (1) За заявените административни услуги АГКК предоставя:
1. електронни документи;
2. документи на хартиен носител;
3. хартиен документ, представляващ разпечатка на издаден електронен документ, с удостоверяване на валидността и актуалността на съдържанието му към датата на удостоверяването му с полагане на подпис и печат от служител на АГКК, от лицата по чл. 55б и чл. 56 от ЗКИР, и от други лица в предвидени със закон случаи;
4. данни в цифров вид и достъп до данните от източниците по чл. 1, ал. 1, т. 1, 2 и 4 по електронен път. 
(2) Издадените електронни документи се съхраняват безсрочно в кадастралната административна информационна система (КАИС).
(3) Електронният документ се подписва с квалифициран електронен подпис на изпълнителния директор на АГКК, началник на служба по геодезия, картография и кадастър или друг служител, определен със заповед на изпълнителния директор на АГКК. Електронният документ съдържа код за достъп и номер, или линк, чрез които валиден документ се извлича  чрез  КАИС. 
(4) Не се предоставят повторно и не се удостоверяват повторно по реда на чл. 56б ЗКИР  електронните документи по чл. 18 и 21, за които е изтекъл срокът на валидност, и електронните документи, които съдържат неактуални данни от КККР. 
(5) Административните услуги по  ал. 1, т. 3 се предоставят на лицето, по чието заявление е издаден съответния електронен документ, на лице по чл. 13, ал. 1 или на лице с нотариално заверено пълномощно от заявителя, след посочване на номера и кода за достъп на издадения електронен документ.

Чл. 4. За заявените електронни административни услуги в информационната система на кадастъра се създава преписка с входящия номер на заявлението. Всички изходящи документи по повод заявената услуга съдържат номера на заявлението.  

Глава втора 
Заявяване и получаване на услуги
 
Чл. 5. Услугите по чл. 1 се заявяват чрез КАИС. Заявлението в електронна форма се подава от лицата по чл. 55а от ЗКИР или чрез служител на АГКК, както и чрез лицата по чл. 55б и чл. 56 от ЗКИР.

Чл. 6. (1) За достъп до административни услуги по електронен път потребителят  регистрира профил в КАИС, като предоставя данни за:
1. име, ЕГН, БУЛСТАТ или друг идентификатор, телефон, електронна поща и адрес - за физическо лице (български или чужд гражданин);
2. наименование, БУЛСТАТ, ЕИК или друг идентификатор, адрес - за юридическо лице; електронна поща и данните по т. 1 - за физическо лице, представляващо юридическото лице.
(2) За предоставяне на ВЕАУ, органите и лицата по чл. 55а от ЗКИР заявяват правото си на достъп до ВЕАУ пред АГКК като посочват правното и фактическо основание за заявяването и получаването им. Правата на достъп до ВЕАУ се предоставят от АГКК.
(3) Агенцията по геодезия, картография и кадастър предоставя услугите по глава трета, заявени за получаване на електронен документ, като вътрешна електронна административна услуга, с изключение на услугите по ал. 4. 
(4) Не се предоставят като ВЕАУ: услугата по чл. 18, ал. 1, услугите, чрез които се получават данни в цифров вид, в cad - формат, и услугите за отдалечен достъп до данните от кадастралната карта и кадастралните регистри.
(5) Агенцията по геодезия, картография и кадастър предоставя услугите по глава четвърта, заявени за получаване в цифров вид, като ВЕАУ, с изключение на услугите по ал. 6.
(6) Не се предоставят като ВЕАУ услугите по глава четвърта, които се предоставят въз основа на материали и данни, за които не са създадени бази данни в цифров вид.

Чл. 7. (1) Заявлението за административни услуги се регистрира в КАИС, когато се подава от регистриран в системата заявител. 
(2) При подаване на заявление за административни услуги чрез лице по чл. 55б и чл. 56 от ЗКИР, заявителят декларира, че е съгласен заявлението да се регистрира в профила на подателя.
(3) При подаване на заявление за административна услуга на гише в АГКК заявлението се регистрира в КАИС, като служителят на АГКК въвежда данни за заявителя. Заявителят подписва хартиено копие на заявлението или цифровия му вид с дигитализиран саморъчен подпис.
(4) При въвеждане на данни за заявление в КАИС и при наличие на непълни данни заявителят се уведомява, че документът не може да бъде регистриран.
(5) Заявлението е със съдържание съгласно образец, одобрен от изпълнителния директор на АГКК.
 
Чл. 8. (1) За заявяване на електронна административна услуга, заявителят използва ресурсите на  КАИС за търсене и разглеждане на данни от източниците по чл. 1, т. 1, 2 и  4.
(2) При заявяване, заявителят посочва идентификационни данни за обектите (напр. идентификатор, номер на зона на ограничение, адрес, териториален обхват, номенклатура на картен лист, име, наименование или партида на правоспособно лице по кадастър  и др.) или самите обекти, предмет на услугата.
(3) При заявяване по електронен път на услуги по глава трета, с изключение на услугите по чл. 25, 28, 29, 32 и 34, заявителят задължително посочва идентификатор на обекта, за който се иска изпълнение на услугата. 

Чл. 9. (1) Административните услуги се изпълняват след регистриране на заявление и заплащане на държавна такса, когато такава се дължи.
(2) Услугите за предоставяне  на електронни документи се изпълняват в срок до един ден, с изключение на услугите, за които е предвиден друг срок, съгласно  тази наредба.
(3) Срокът за изпълнение на услугите от Геокартфонд е определен в глава четвърта.
(4) За услуга по чл. 3, ал. 1, т. 3, заявена на гише, срокът за изпълнение е в деня на заявяването ѝ.
(5) Когато с едно заявление са поискани две или повече свързани услуги, които е необходимо да се изпълнят в определена последователност, срокът за изпълнение на услугите е сумата от сроковете за изпълнение на заявените услуги.

Чл. 10. (1) За изпълнение на услуга при подаване на заявление се прилагат документи или идентификационни данни за документите, в случай че за същите има създадени регистри на държавната или общинската администрация или с тях се удостоверяват обстоятелства, които се съдържат в база данни на държавната или общинската администрация.  
(2) Документи, подадени на хартиен носител, в т.ч. и удостоверяващи заплатена такса чрез банков превод, се преобразуват в цифров вид от регистриращия заявлението служител на АГКК, съответно от лице по чл. 55б и чл. 56 от ЗКИР, и се прилагат към заявлението. Регистриращият подписва заявлението с квалифициран електронен подпис (КЕП), с което удостоверява идентичност на всички документи, приложени към заявлението. След преобразуването им в цифров вид документите на хартиен носител се връщат на заявителя.
(3) Регистрирани заявления, за които липсват документи или не са предоставени идентификационни данни за документи, налични в регистрите на държавната или общинската администрация, и са необходими за изпълнението на услугите, не се изпълняват до отстраняване на недостатъците. 
(4) При наличие на недостатъци в заявлението и в приложените към него документи
заявителят се уведомява да отстрани недостатъците в срок до 10 работни дни, както и за последиците от неотстраняването им съгласно ал. 5.
	(5) Заявени услуги, за които не са отстранени недостатъците в срока по ал. 4, не се изпълняват и заплатената държавна такса не се възстановява.

Чл. 11. (1) При заявяване на административна услуга заявителят посочва начин на получаване на резултата от услугата, който може да бъде:
1. в профила на заявителя, съответно на лицето по чл. 55б или чл. 56 от ЗКИР, или чрез системата за сигурно електронно връчване, когато заявителят е регистрирал заявлението;
2. в център за административно обслужване (ЦАО) на АГКК, посочен от заявителя, когато служител на АГКК е регистрирал заявлението; 
3. на място, в което оправомощените лица по чл. 55б и чл. 56 от ЗКИР извършват административно обслужване, когато те са регистрирали заявлението;
4. на посочен от заявителя адрес с пощенска или куриерска пратка за сметка на получателя.
(2) Услугите по глава четвърта, които се предоставят на хартиен носител, се получават на гише на ЦАО - Геокартфонд или по реда на ал. 1, т. 4. 
(3) Услугите по глава пета, които се предоставят на хартиен носител, се получават в ЦАО на АГКК - Регистър на правоспособните лица или по реда на ал. 1, т. 4.
(4) Услугите по чл. 23, чл. 24, чл. 28, ал. 2 и по глава шеста се предоставят само в цифров вид и се получават по реда на ал. 1, т. 1.

Чл. 12. (1)  Заявленията за административни услуги се разпределят за изпълнение чрез КАИС.
(2) Срокът за изпълнението на услугите, които не се изпълняват автоматично чрез   КАИС, започва да тече на първия работен ден, следващ деня на заявяването им.

Чл. 13. (1) Резултатите от услугите се получават от заявителя, от упълномощено от него лице, или от посочено от заявителя при заявяването лице, идентифицирано с трите му имена и ЕГН. 
(2) При заявяване на електронен документ пълномощното се прилага при подаване на заявлението. 
(3) Всички етапи от изпълнение на преписката се отбелязват в КАИС и за заявителя са достъпни данни за:
1. обстоятелствата по чл. 10, ал. 4;
2. приключване на  етапите по изпълнение на услугите и готовността за получаване на резултатите;
3. получаване на резултата от услугата;
4. приключване на преписка.

Чл. 14. (1) Лицата и органите по чл. 55а от ЗКИР, при изпълнение на правомощията  си по закон, могат да заявяват ВЕАУ. 
(2) За заявяване и получаване на  ВЕАУ от административните органи и органите на съдебната власт, заявителят се идентифицира в КАИС с КЕП, който може да се използва от лице с право за електронни изявления от името на органа.
(3) Лица с публични функции и организации, предоставящи обществени услуги, се идентифицират с КЕП и права, които им позволяват да заявяват и получават ВЕАУ. 
(4) Електронните документи, резултат от заявена ВЕАУ, могат да бъдат удостоверени по реда на чл. 56б от ЗКИР. 
(5) Органите и лицата по чл. 55а от ЗКИР не могат да извършват административно обслужване с получените и удостоверени от тях електронни документи.

Чл. 15.  Електронните документи, резултат от заявена услуга, се предоставят по образец, одобрен от изпълнителния директор на АГКК. Електронните документи се предоставят в PDF формат, освен в случаите, когато с тази наредба е предвидено друго.

Чл. 16. В случаите на служебно постъпила информация, с която се изменят данни в кадастралната карта и кадастралните регистри, службата по геодезия, картография и кадастър регистрира заявление в КАИС.


Глава трета
Услуги от кадастралната карта и кадастралните регистри

Чл. 17. (1) За заявените административни услуги от кадастралната карта и кадастралните регистри, чрез КАИС, АГКК издава, съхранява и предоставя достъп до електронни документи.
(2) Агенцията по геодезия, картография и кадастър предоставя данни в цифров вид и услуги за отдалечен достъп до данните в цифров вид, съхранявани и поддържани  чрез    КАИС по реда и условията на тази наредба. 

[bookmark: _Hlk217205144]Чл. 18. (1) Удостоверение за приемане или неприемане на проект за изменение на данните за имотите в кадастралната карта и кадастралните регистри се издава чрез правоспособното лице по кадастър изработило проекта, на собственика на имота или на друго лице, възложител на проекта.
(2) Удостоверение по ал. 1 се заявява от правоспособно лице по кадастър, чрез КАИС, като се предоставят документи и данни, съгласно чл. 75 от наредбата по чл. 31  от ЗКИР.
(3) Удостоверението по ал. 1 съдържа мотивирано становище за наличие или липса на основание за приемане на проекта за изменение. 
(4) За променените или нови имоти - обекти на кадастъра с проект за изменение на граници и/или очертания в кадастралната карта и кадастралните регистри, правоспособното лице заявява удостоверение за определяне и запазване на идентификатори на проектните недвижими имоти.
 (5) Удостоверението по ал. 1 се получава в профила на правоспособното лице в срок до 7 работни дни.
(6) Срокът на валидност на удостоверението за приемане на проект за изменение на кадастралната карта и кадастралните регистри и на проекта, за който е издадено удостоверението, е 6 месеца от издаване му.
(7) Срокът на валидност на приет проект, въз основа на който е издадена скица-проект/схема – проект, е 6 месеца от издаването на скицата-проект/схемата -проект.
(8) Срокът на валидност по ал. 7 може да бъде удължен за още 6 месеца след представяне на документ за неприключена съдебна или административна процедура, в която се използва скицата-проект/схемата – проект. В този случай срокът на валидност на приет проект може да бъде удължаван повече от един път.
Чл. 19. (1) Извлечение от кадастралната карта и кадастралните регистри се предоставя в цифров вид, във формата по чл. 12, т. 5 от ЗКИР, без да е подписано с КЕП.
(2) Извлечението по ал. 1 съдържа данните от кадастралната карта и кадастралните регистри за обекти на кадастъра, избрани от заявителя.
(3) Извлечението по ал. 1 за изработване на проект за изменение на кадастралната карта и кадастралните регистри на обектите по чл. 23 от ЗКИР се предоставя с данни за собствеността, съгласно заявен обхват и посоченото правно основание за изменението. 
(4) Извлечението по ал. 1 за изработване на проект за нанасяне на зона на ограничение съдържа данните за обекти по чл. 23 от ЗКИР и/или за зони на ограничения. Извлечението по ал. 1 се предоставя без данни за собствеността.
(5) Извън случаите на ал. 3 извлечението по ал. 1 се предоставя без данни за собствеността.

Чл. 20. (1) Скицата на поземлен имот, скицата на  сграда  и схемата на самостоятелен обект в сгради или в съоръжение на техническата инфраструктура, съдържа:
1. граници или очертания, идентификатор на обекта на кадастъра, предмет на заявената услуга, и на неговите съседи; 
2. основни кадастрални данни по чл. 27 от ЗКИР;
3. данни за собствеността и другите вещни права на обекта на кадастъра от  кадастралната карта и кадастралните регистри;
4. предишни идентификатори и номер по предходен план; 
5. данни за акта за одобряване на кадастралната карта, дата на последно изменение въз основа на акт за изменението, ако има такъв.  
(2) Скицата на поземления имот, освен данните по ал. 1, съдържа и:
1. идентификатор, площ, етажност и предназначение на сградите, попадащи в имота;
2. вид на ограничението и данни за зоната на ограничение, в която попада имотът или засегната част от него; площ на частта от имота, засегната от зоната на ограничение, очертание/граница на зона на ограничение. 
(3) Скицата на сграда, освен данните по ал. 1, съдържа и броя на самостоятелните обекти в сградата и идентификатор на поземления имот, в който попада.
(4) Схемата на самостоятелен обект в сграда или в съоръжение на техническата инфраструктура, освен данните по ал. 1, съдържа и етаж, на който се намира самостоятелният обект; брой нива на обекта и техните площи; идентификатор на поземления имот, в който попада самостоятелния обект; идентификатор, предназначение и брой етажи на сградата, в която се намира самостоятелният обект и данни за идеалните части от общите части на сградата и прилежащи части (избено помещение, складово помещение, таванско помещение, място за паркиране и др.) към самостоятелния обект.
(5) Скица на поземлен имот и скица на сграда могат да  съдържат и данни за координатите на подробните точки, ако са заявени.
(6) Преглед на данните за собствеността, преди заявяване на услугите по ал. 2, 3 и 4, може да се направи чрез КАИС. 
(7) В скицата на поземлен имот в територия с трайно предназначение „Земеделска територия“ и „Земеделска територия - защитена“ се предоставят и данни за почвена категория, а за поземлен имот в територия с трайно предназначение „Горска територия“ и „Горска територия - защитена“ - данни за отдел и подотдел. 

Чл. 21. (1) Комбинираната скица се издава за избран от заявителя поземлен имот от  кадастрална  карта.
(2) Комбинираната скица съдържа данните по чл. 20, ал. 1 т. 1, 2, 4 и 5 от кадастралната карта за избрания поземлен имот и данните по чл. 5, ал. 2 и 3 и чл. 7, ал. 1 от Наредба № 1 от 16 септември 2008 г. за създаването и поддържането на специализираните карти и регистри на обектите по чл. 6, ал. 4 и 5 от Закона за устройството на Черноморското крайбрежие (обн., ДВ, бр. 84 от 2020 г.), които попадат или пресичат избрания от заявителя имот от кадастралната карта. В комбинираната скица се съдържа и площта на частта от поземления имот, засегната от обект на специализираната карта.
(3) Графичната част на комбинираната скица е в определен мащаб и съдържа легенда, указваща условните знаци и цветовете, използвани в графичното изображение.  

Чл. 22. (1) Скица-проект/схема–проект се издава на собственик или друго заинтересовано лице въз основа на издадено удостоверение за приет проект за изменение на кадастралната карта и кадастралните регистри. 
(2) Срокът на валидност на скицата-проект/схемата-проект е 6 месеца от датата на нейното издаване и може да бъде удължен при условията на чл. 18, ал. 8.
(3) Скицата-проект, освен данните по чл. 20, ал. 1 - 3, съдържа  и:
1. граници  на съседите на проектните имоти и техните идентификатори от  кадастралната карта;
2. проектни граници на проектните имоти, проектните идентификатори и площи; 
3. основни кадастрални данни за обектите, които ще се изменят в кадастралната карта;
4. координати на точките от проектните граници на обектите на кадастъра.
(4) Схемата-проект съдържа данните по чл. 20, ал. 4, както и:
 1. очертания на съседите на проектните самостоятелни обекти в сграда или в съоръжение на техническата инфраструктура и техните идентификатори от кадастралната карта;
2. проектни очертания на проектните самостоятелни обекти в сграда или в съоръжение на техническата инфраструктура, проектните идентификатори и площи; 
3. основни кадастрални данни за самостоятелните обекти в сграда или в съоръжение на техническата инфраструктура, които ще се изменят в кадастралната карта.
(5) Лица, които пред друг административен или съдебен орган, или пред лица с публични функции, доказват (претендират) права на собственост за територия, определена с граници в проект за изменение, заявяват издаване на скица-проект или схема-проект след предоставяне на удостоверение за започнато производство от съответния орган или лице.
(6) Скица-проект и схема-проект се издават в срок до 5 работни дни.

Чл. 23. (1) Графично извлечение от кадастралната карта се предоставя за избран от заявителя идентификатор на поземлен имот, сграда или за избран обхват от картата, както и мащаб и размер на листа. 
(2) Резултатът от услугите съдържа граници и/или очертания, и номера на поземлени имоти и сгради, зони на ограничения, номера на кадастрални райони, надписи на обектите в избрания обхват и на техните съседи. 
(3) Графичното оформяне на резултата от услугите е в съответствие с чл. 7, ал. 2 от наредбата по чл. 31 от ЗКИР.

Чл. 24.  (1) Графично извлечение от кадастралната карта за определяне на отстояние по чл. 44 от Закона за хазарта се издава за избран имот и съдържа данните по чл. 23 с нанесен обхват от 300 м около имота.
(2) Графичното оформление на резултата от услугата е в съответствие с чл. 7, ал. 2 от наредбата по чл. 31 от ЗКИР.

Чл. 25. (1) Извлечение от регистъра на точките от геодезическата основа се предоставя на заявителя за избрани точки от геодезическата основа на кадастралната карта.
	(2) Резултатът от услугата  съдържа данните по чл. 26, ал. 1 от наредбата по чл. 31 от ЗКИР.

Чл. 26. (1) Извлечение от кадастралния регистър на недвижимите имоти се предоставя за избрани от заявителя имоти.
(2) Резултатът от услугата по ал. 1 съдържа данните по чл. 25 от наредбата по чл. 31  от ЗКИР.

Чл. 27. (1) Извлечение от кадастралната карта и кадастралните регистри към минал момент се предоставя на заявителя за избран недвижим имот и съдържа данните по чл. 20, ал. 1, актуални към датата на издаване на документа, и към дата, посочена от заявителя.
(2) Границите и/или очертанията, както и номерата на недвижимите имоти, към датата, посочена от заявителя, се изобразяват в зелен цвят.
(3) Извлечението по ал. 1 съдържа и данни за зони на ограничения, ако избрания от заявителя недвижим имот попада в зона на ограничение и данните за нея са предоставени на АГКК.

Чл. 28. (1) Извлечение от регистъра на зоните на ограничение се предоставя за избрани от заявителя зони на ограничения и съдържа данните по чл. 78, ал. 4 от наредбата по чл. 31 от ЗКИР.
(2) Удостоверение за зона на ограничение и поземлените имоти, които попадат в нея  съдържа данните по ал. 1 и списък на идентификаторите на поземлените имоти, които попадат в зоната или се пресичат от границата ѝ.   
 
Чл. 29. (1) Друг вид удостоверение относно наличните в кадастралната карта и кадастралните регистри данни или липсата на такива се издава въз основа на подадено от заявителя описание в свободен текст. 
(2) При необходимост, за изпълнение на услугата по ал. 1, заявителят предоставя допълнителни документи, които могат да послужат и са от значение за изпълнение на услугата, посочва нормативно и фактическо основание и номер на преписка, регистрирана в КАИС.
(3) Услугата по ал. 1 се изпълнява за срок до 5  работни дни.

[bookmark: _Hlk217163850]Чл. 30. (1) Удостоверение за характеристиките на поземлен имот в земеделска,  горска, земеделска – защитена или горска - защитена територия се издава за поземлен имот по посочен от заявителя идентификатор от кадастралната карта. 
(2) В удостоверението се съдържат: основните кадастрални данни за имота, категорията на земята за земеделски земи, отстояние на имота до строителни граници на населено място или селищно образувание и отстояние на имота до пътища с трайна настилка. За поземлени имоти, попадащи на отстояние до 10 км от брега на Черно море, удостоверението съдържа и разстояние до морския бряг, измерено в метри.

Чл. 31. Удостоверение за извършени промени в кадастралната карта и кадастралните регистри се издава за избран от заявителя недвижим имот и съдържа предишен идентификатор на недвижимия имот, дата, час и минута на промяната и номер на заявление, по което е извършена промяната. 
 
Чл. 32. (1) Достъп до кадастралната карта и кадастралните регистри в реално време посредством стандартен  интерфейс на КАИС се предоставя в геореферирани картни изображения и/или векторни данни. 
(2) Отдалечен достъп до геореферирани изображения от кадастралната карта се предоставя за точките от работната геодезическа основа, поземлените имоти, сградите, съоръженията на техническата инфраструктура със самостоятелни обекти и зоните на ограничения.
(3) Отдалечен достъп до данните от кадастралната карта във векторен вид се предоставя за контурите на поземлените имоти, сградите и съоръженията на техническата инфраструктура със самостоятелни обекти, и за зоните на ограничения, които се пресичат от правоъгълник, определен от минималните и максимални координати на активния прозорец на екрана на потребителя, за най-много 500 обекта на кадастъра от слой.
(4) Услугите по ал. 2 и ал. 3  се предоставят за избран максимален брой онлайн заявки от заявителя при заявяване на услугата.
(5) Срокът за предоставяне на достъп до услугите по ал. 2 и ал. 3 е до 1 работен ден.

Чл. 33. (1) Изменение на данните за недвижимите имотите в кадастралната карта се извършва след подаване на заявление от заинтересовано лице, като се посочва номер на заявлението, по което е издадено удостоверение за приет проект.
(2) За изменение на данните за недвижимите имоти в кадастралния регистър на недвижимите имоти заявителят посочва номер на документа, с който са изменени данните за собствеността и/или предоставя копие на документа, удостоверяващ изменението на основни кадастрални данни за имота или на данните за собствеността (решение за промяна на предназначението на поземлени имоти в земеделска или в горска територия, заповед за одобряване на подробен устройствен план, нотариален акт или друг документ за собственост, документ, удостоверяващ промяна на начина на трайно ползване на поземлен имот и др.)
(3) Заличаване на сграда или самостоятелен обект в сграда или в съоръжение на техническата инфраструктура се извършва без проект за изменение на кадастралната карта. За заличаването на обекта заявителят прилага към заявлението документи, доказващи че сградата или самостоятелният обект са премахнати или не съществуват (напр. съдебно решение, заповед или разрешение за премахване на строеж, констативен протокол за премахната сграда, одобрен инвестиционен проект - част архитектурна или друг документ, доказващ че сградата или самостоятелният обект не съществуват на място, протокол за проверка на място от правоспособно лице по кадастър). 
(4) Когато заявлението по ал. 1,  2 и 3 се подава от упълномощено лице се предоставя и пълномощно.
(5) Срокът за изпълнение на услугата по ал. 1 е до 10 работни дни.
(6) Срокът за изпълнение на услугата по ал. 2 и ал. 3 е до 7 работни дни. 
(7) Срокът по ал. 5 и 6 спира да тече за времето, необходимо за уведомяване на заинтересованите лица.  
(8) След влизане в сила на изменението по ал. 1,  2 и 3, заявителят получава извлечение от актуалните КККР в профила си в КАИС.

Чл. 34. (1) За нанасяне на зона на ограничение в кадастралната карта и кадастралните регистри заявителят прилага проект за нанасяне на зоната на ограничение, като посочва нормативното основание и/или прилага документи или данни за тях, удостоверяващи основанието за възникването ѝ (заповед, решение на Министерския съвет, нормативен акт, договор и др.). 
(2) За изменение на данните в регистъра на зоните на ограничения заявителят посочва нормативно основание и/или номер на документа, с който са изменени данните и/или предоставя копие на документа, удостоверяващ изменението.
(3) За заличаване на зона на ограничение заявителят посочва нормативното основание и/или прилага документи или данни за тях, удостоверяващи основанието за заличаването ѝ.
(4) Когато заявлението по ал. 1 - 3 се подава от упълномощено лице се предоставя и пълномощно.
(5) Срокът за изпълнение на всяка от услугите по ал. 1 – 3 е до 10  работни дни от регистриране на заявлението.
(6) След нанасяне на зоната на ограничение, заявителят получава удостоверение за нанесена зона на ограничение в профила си в КАИС. Удостоверението съдържа данните по чл. 28. 
(7) За заличена зона на ограничение и за изменени данни в регистъра на зоните на ограничения, заявителят получава съобщение, съдържащо информация за извършеното изменение, в профила си в КАИС.

Глава четвърта 
Услуги от Геокартфонд

Чл. 35. (1) Заявителят, посредством кадастралната административна информационна система  търси, преглежда и избира от архива на Геокартфонд: 
1. данни и материали за геодезическите мрежи;
2. фотограметрични, картографски и кадастрални данни и материали.
 (2) За данни и материали, които заявителят не може да идентифицира или липсват в публикуваните в информационната система на кадастъра, се подава заявление за предоставяне на информация за наличието или липсата им в Геокартфонд. В заявлението се посочва териториален обхват, вид на материалите и данните, както и период на създаването им. В изпълнение на услугата се предоставя документ, удостоверяващ наличието или липсата на описаните данни или материали.
(3) Услугите с данните и материалите по ал. 1 се предоставят в цифров вид, а по искане на заявител услугите по чл. 38, ал. 4, чл. 40, чл. 41, чл. 42, чл. 44 могат да се предоставят на хартиен носител.
(4) Срокът за изпълнение на услугите по тази глава в цифров вид е до 5 работни дни, а на хартиен носител – до 10 работни дни, освен ако не е определен друг срок.

Чл. 36. (1) Услугите с данни за геодезическите мрежи се предоставят на заявителя като електронен документ и могат да бъдат данни за:
1. триангулачна точка, определена в координатни системи 1950 г. или 1970 г.;
2. точка от геодезическата основа, определена чрез Глобални навигационни спътникови системи (ГНСС);
3. нивелачен репер от Държавната нивелачна мрежа (ДНМ);
4. гравиметрична точка от еталонната или Държавната гравиметрична мрежа. 
(2) Резултатите от услугите по ал. 1 се предоставят в срок до 1 работен ден и съдържат основни данни, както следва:
1. за триангулачна точка, определена в координатни системи 1950 г. или 1970 г. – номер, клас, наименование, проекционни координати и височина, година на построяване;
2. за точки от геодезическата основа, определени чрез ГНСС – номер, геоцентрични координати, геодезически координати и височини, проекционни координати и нормални височини, година на създаване;
3. за нивелачен репер от ДНМ – номер на репер, номер на нивелачна линия, номер на полигон, клас, координати, описание, височини и геопотенциално число (кота) на нивелачен репер; 
4. за гравиметрична точка от еталонната или Държавната гравиметрична мрежа – номер, име, описание, координати и височини, стойности на силата на тежестта. 

Чл. 37. (1) Услугите с графични материали за основната геодезическа и нивелачна мрежа се предоставят в цифров вид и могат да бъдат: 
1. схема на ГММП;
2. схема в М 1: 25 000 на основната геодезическа и нивелачна мрежа в координатни системи 1950 г. или 1970 г.; 
3. топографско описание на точка от геодезическата основа;
(2) Схемата по ал. 1, т. 2 се предоставя във формат GIF или JPEG.
(3) Данни от мареографните станции се предоставят след преглед от заявителя на съдържанието на данните и могат да бъдат за срeднодневните, средномесечните или средногодишните нива на Черно море за избрани от заявителя мареографна станция и период.
(4) Услугите по ал. 1се изпълняват в срок до 1 работен ден.

Чл. 38. (1) Услугите от едромащабната топографска карта (ЕТК), създадена в координатна система 1950 или 1970, се заявяват чрез избор на картен лист посредством неговата номенклатура или чрез посочен от заявителя обхват.
(2) Услугите по ал. 1 се предоставят в цифров вид, във формат TIFF, георефериран в универсална напречна цилиндрична проекция на Меркатор в зона 35 север (UTM 35N), или на хартия.
(3) Услугите по ал. 1, предоставяни в цифров вид, могат да бъдат:
1. едноцветен картен лист; 
2. многоцветен картен лист;
3. извадка от листовете на едромащабната топографска карта в разграфка 1970 г., в обхват, определен от заявителя, но не по-голям от 5х5 км.
(4) Услугите по ал. 1, предоставяни на хартиен носител, могат да бъдат:
1. едноцветен картен лист в М 1: 5 000;
2. многоцветен картен лист в М 1: 5 000;
3. едноцветен картен лист в М 1: 10 000;
4. многоцветен картен лист в М 1:10 000.
(5) Срокът за предоставяне на услугите по ал. 3, т. 1 и т. 2 е до 1 работен ден.

Чл. 39. (1) Копиe на издателски оригинал на картeн лист от едромащабната топографска карта се предоставя в цифров вид, във формат TIFF, за указана от заявителя номенклатура на картен лист, в координатни системи 1950 и/или 1970. 
(2) При заявяване на услугата по ал. 1 могат да се изберат издателски оригинали на релеф и/или ситуация, и/или хидрография. 

Чл. 40. (1) Координати на кръстове на архивен план в известна координатна система, избрана  от заявителя, се предоставят като електронен документ. 
(2) Резултатът от услугата по ал. 1 съдържа схема с номера на координатните кръстове  и списък с координатите на 4 кръста, равномерно разположени около избрания от заявителя обхват.
    
Чл. 41. (1) Копие от архивен план – на населено място или на земеделски земи, или на част от него, се предоставя в цифров вид, във формат TIFF.
(2) При заявяване на услугата по ал. 1, заявителят посочва цял план или част от него в обхват и размер, не по-малък от 6 кв. дм.
   
Чл. 42. (1) Услугите от фотограметрични материали се предоставят в цифров вид, във формат TIFF и могат да бъдат:
1. сканирано контактно копие от аерофотозаснемане;
2. сканиран негатив от ортофотоплан.
(2) Резултатът от услугите по ал. 1 съдържа избрано от заявителя контактно копие или избран негатив.

Чл. 43. (1) Картен лист от Баланс на земята се предоставя в цифров вид, във формат TIFF.
(2) Услугата по ал. 1 съдържа избран от заявителя картен лист и година, която може да е 1956 г. или 1968 г.

Чл. 44. Копие от единичен архивен документ, свързан със създаването на материалите и данните по чл. 20 от Закона за геодезията и картографията, се предоставя в цифров вид във формати PDF или JPEG.

Чл. 45. (1) Достъп до геореферирани картни изображения от едромащабната топографска карта в реално време се предоставя посредством стандартен интерфейс на КАИС.
(2) Услугата по ал. 1 се предоставя за избран максимален брой онлайн заявки от заявителя при заявяване на услугата. 
(3) Срокът за предоставяне на достъп до услугата по ал. 1 е до 1 работен ден. 


Глава пета 
Услуги от регистъра на правоспособните лица по кадастър

 	Чл. 46. (1) За вписване в регистъра на правоспособните лица по кадастър, заявителят физическо лице подава заявление чрез КАИС.
(2) Съдържанието на заявлението по ал. 1 и  необходимите документи са съгласно наредбата по чл. 22 от ЗКИР.
(3) За вписване на юридическо лице в регистъра на правоспособните лица по кадастър, законният представител на юридическо лице подава заявление чрез КАИС. 
(4) Съдържанието на заявлението по ал. 3 и  необходимите документи са съгласно  наредбата по чл. 22 от ЗКИР.
(5)  Срокът за изпълнение на услугите по ал. 1 и ал. 3 е до 1 работен ден, след влизане в сила на заповедта по чл. 18, ал. 2 от ЗКИР. 

Чл. 47. (1) За промяна на данните в регистъра на правоспособните лица по кадастър, правоспособно физическо лице по кадастър подава заявление чрез КАИС, в което посочва променените данни и прилага документ, доказващ променените обстоятелства.
(2) За промяна на данните в регистъра на правоспособните лица по кадастър, законният представител на правоспособно юридическо лице по кадастър подава заявление чрез КАИС, в което посочва променените данни и прилага документ, доказващ променените обстоятелства. 
(3) Услугите по ал. 1 и 2 се изпълняват в срок до 1 работен ден след влизане в сила на заповедта, с която се извършва изменение на данните, подлежащи на записване в регистър по чл. 12, т. 8 от ЗКИР, съответно в срок до 1 работен ден след произнасяне на комисията по чл. 18, ал. 2 от ЗКИР.  

Чл. 48. (1) За заличаване от регистъра на правоспособните лица по кадастър, в случаите на чл. 21, ал. 1, т. 1 и т. 3 от ЗКИР, правоспособно лице по кадастър подава заявление чрез КАИС, в което посочва основанията за заличаването. 
(2) Услугата по ал. 1 се изпълнява в срок до 1 работен ден след влизане в сила на  заповедта по чл. 21, ал. 3 от ЗКИР.  

Чл. 49. (1) Заличаване от регистъра на правоспособните лица по кадастър, в случаите на чл. 21, ал.1, т. 2, т. 4 и т. 5 от ЗКИР, се извършва въз основа на служебно регистрирано заявление и приложени документи, доказващи настъпването на обстоятелствата за заличаване от регистъра.
(2) Услугата по ал. 1 се изпълнява в срок до 1 работен ден след влизане в сила на заповедта по чл. 21, ал. 3 или 4 от ЗКИР.

Чл. 50. (1) За издаване на свидетелство за правоспособност по кадастър се подава заявление от правоспособното лице по кадастър, чрез КАИС   
(2) За издаване на ново свидетелство, в случаите на повреждане, загубване,  унищожаване, кражба или необходимост от промяна на данните, подлежащи на записване в свидетелството към заявлението се прилага декларация, удостоверяваща настъпване на някое от тези обстоятелства
(3) Свидетелствата по ал. 1 и 2 се предоставят на хартиен носител в срок до 20 работни дни.

Чл. 51. (1) За издаване на карта на правоспособното лице по кадастър се подава заявление от правоспособното лице по кадастър, чрез КАИС, към което се прилага снимка . 
(2) За издаване на нова карта на правоспособно лице по кадастър, в случаите на повреждане, загубване, унищожаване, кражба или необходимост от промяна на данните подлежащи на записване в картата към заявлението се прилагат снимка и декларация, удостоверяваща настъпване на някое от тези обстоятелства .
(3) Картите по ал. 1 и 2 се предоставят на хартиен носител, в срок до 20 работни дни.

[bookmark: _Hlk217203163]Глава шеста
Услуги от специализираните карти и регистри на обектите по чл. 6, ал. 4 и 5 от Закона за устройството на Черноморското крайбрежие

Чл. 52. (1) Агенция по геодезия, картография и кадастър предоставя услуги с данни от специализираните карти и регистри на обектите по чл. 6, ал. 4 и 5 от ЗУЧК. Резултатите от услугите са електронни документи и могат да бъдат:
1. извлечение от специализираните карти и регистри на обектите по чл. 6, ал. 4 и 5 от ЗУЧК;
2. извлечение от специализираните карти и регистри на обектите по чл. 6, ал. 4 и 5 от ЗУЧК към минал момент;
3. отдалечен достъп до специализираните карти и регистри на обектите по чл. 6, ал. 4 и 5 от ЗУЧК.
(2) Извлечението по ал. 1, т. 1 се предоставя в архив във формат ZIP, съдържащ избрани от заявителя една или повече специализирани карти и регистри. Всяка  специализирана карта и регистрите към нея са в отделни файлове, в PDF формат.
(3) Резултатът от заявената по ал. 2 услуга съдържа данните от  кадастралната карта и кадастралния регистър на недвижимите имоти за поземлените имоти в обхвата на специализираните карти и данните по чл. 5, ал. 2 и 3 от Наредба № 1 от 16 септември 2008 г. за създаването и поддържането на специализираните карти и регистри на обектите по чл. 6, ал. 4 и 5 от ЗУЧК (Наредба №1 от 2008 г.). Фòрмата, в която се предоставят данните от регистрите е съгласно приложения № 1, 2 и 3 към Наредба №1 от 2008 г. 
(4) Извлечение по ал. 1, т. 2 се представя в архив във формат ZIP, съдържащ една или повече специализирани карти и регистри, към избрана от заявителя дата. Всяка специализирана карта и регистрите към нея са в отделни файлове, в PDF формат.
(5) Резултатът от заявената по ал. 4 услуга съдържа данните от кадастрална карта и кадастралния регистър на недвижимите имоти за поземлените имоти в обхвата на специализираните карти и данните по чл. 5, ал. 2 и 3 от Наредба № 1 от 2008 г., към посочените от заявителя дата. Фòрмата, в която се предоставят данните от регистрите е съгласно приложения № 1, 2 и 3 към Наредба №1 от 2008 г.

Чл. 53. (1) Отдалечен достъп до данни във векторен вид в реално време, посредством стандартен интерфейс, се предоставя чрез КАИС за обектите по чл. 6, ал. 4 и 5 от ЗУЧК, които се пресичат с правоъгълник, определен от минималните и максималните координати на активния прозорец на екрана на потребителя за най-много 500 обекта. 
(2) Услугaтa по ал. 1 се предоставя за избран максимален брой онлайн заявки от заявителя при заявяване на услугата.
(3) Срокът за предоставяне на достъп до услугaтa по ал. 1 е до 1 работен ден. 

Глава седма 
Административно обслужване от общинските служби по земеделие 
с кадастрална информация
Чл. 54. Общинските служби по земеделие, с изключение на тези, които се намират в административните центрове на областите, подпомагат службите по геодезия, картография и кадастър при административното обслужване на потребителите с кадастрални данни за земеделски и горски територии с одобрени кадастрална карта и кадастрални регистри за административната област, в която попадат. 

Чл. 55. (1) Общинските служби по земеделие приемат заявления и предоставят на заявителя разпечатани и удостоверени на хартиен носител следните електронни документи, издадени от АГКК по регистрираните от тях заявления:
1. скица на поземлен имот;
2. скица на сграда;
3. схема на самостоятелен обект в сграда или в съоръжение на техническата инфраструктура;
4. удостоверение за характеристиките на поземлен имот.
(2) Извън случаите по ал. 1 общинските служби по земеделие могат да приемат и регистрират заявления и за извършване на изменения в кадастралния регистър на недвижимите имоти.
(3) При подаване на заявление за изпълнение на услуга за изменение на кадастралния регистър на недвижимите имоти, собственикът упълномощава лицето по чл. 56, ал. 4 да го представлява пред АГКК по повод заявяване на услугата. 
(4) Към заявлението за изменение в кадастралния регистър на недвижимите имоти, подадено от лице, което не е собственик, се прилага и нотариално заверено пълномощно или друг документ, удостоверяващ представителство по закон или по пълномощие в предвидените от закон случаи.
(5) Условията и редът за заявяването и предоставянето на услугите е съгласно глави първа, втора, десета и единадесета. 

Чл. 56. (1) Общинските служби по земеделие извършват дейността по подпомагане при административното обслужване с кадастрална информация чрез служители, определени от министъра на земеделието и храните.
(2) Министърът на земеделието и храните уведомява писмено изпълнителния директор на АГКК за определените от него лица. В уведомлението се посочват трите имена, длъжността и общинската служба по земеделие, чийто служител е лицето.
(3) Министърът на земеделието и храните уведомява незабавно изпълнителния директор на АГКК, в случаите на промени относно лицата по ал. 1.
(4) Оправомощаването на лицата по ал. 1, промяната на лицата и прекратяването на техните правомощия се извършва със заповед на изпълнителния директор на АГКК. Заповедта съдържа трите имена на служителите, длъжност и работно място. За всяка областна дирекция „Земеделие“ се издава отделна заповед. 
 (5) Копие от заповедите по ал. 4 се изпращат на министъра на земеделието и храните, на директора на областна дирекция „Земеделие“, на началника на общинската служба по земеделие и на началника на службата по геодезия, картография и кадастър. Списък на оправомощените лица и заповедите по ал. 4 се публикуват на официалната страница на АГКК, при спазване на изискванията за анонимизиране.

Чл. 57. (1) Оправомощените лица по чл. 56, ал. 4 имат право на достъп до КАИС за разглеждане на пълната информация от кадастралната карта и кадастралните регистри, регистриране на заявление за услугите по чл. 55 и получаване на резултатите от изпълнените услуги.
(2) Оправомощените лица по чл. 56, ал. 4, които при административното обслужване обработват лични данни, са длъжни да спазват Регламент (ЕС) 2016/679 на Европейския парламент и на Съвета от 27.04.2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните)(ОВ, L 119 от 4 май 2016 г.) (Регламент (ЕС) 2016/679) и Закона за защита на личните данни.

Чл. 58. (1) Агенцията по геодезия, картография и кадастър осъществява контрол на лицата  по чл. 56, ал. 4 за дейността им по наредбата, чрез извършване на планови проверки и проверки по повод подадени жалби или сигнали от граждани и организации, както и по инициатива на АГКК или служба по геодезия, картография и кадастър, или браншовите организации на геодезистите. Проверките се извършват от служители, определени със заповед на изпълнителния директор на АГКК.
(2) За извършване на контрола по ал. 1 лицата по чл. 56, ал. 4 са длъжни да осигуряват съдействие на определените служители, да предоставят необходимите документи, данни и справки и да осигуряват достъп до помещението/офиса, в който се извършва административното обслужване. Достъпът се осигурява след предварително уведомление от АГКК. При необходимост АГКК може да изисква от лицата по чл. 56, ал. 4 писмени обяснения.
(3) При наличие на данни и/или информация за неизпълнение на задълженията по тази наредба от лице по чл. 56, ал. 4, достъпът на лицето до КАИС се спира, въз основа на писмено разпореждане на изпълнителния директор на АГКК, за времето на извършване на проверката.
(4) Когато в резултат на проверката се установи неизпълнение на задълженията по тази наредба от лице по чл. 56, ал. 4, изпълнителният директор на АГКК издава заповед за прекратяване на правомощията на лицето  и уведомява министъра на земеделието и храните за необходимостта от определяне на друго лице.  
Глава осма
Административно обслужване от общинските администрации
с кадастрална информация
Чл. 59. (1) Общинските администрации могат да подпомагат службите по геодезия, картография и кадастър при административното обслужване на потребителите с кадастрални данни  за територии с одобрени кадастрална карта и кадастрални регистри при условия, определени със споразумение, подписано от изпълнителния директор на  АГКК и кмета на съответната община.
(2) Териториите с одобрени кадастрална карта и кадастрални регистри, за които общинските администрации могат да подпомагат службите по геодезия, картография и кадастър при административното обслужване с кадастрална информация, се определят със споразумението по ал. 1.

Чл. 60. (1) Общинските администрации приемат заявления и предоставят на заявителя разпечатани и удостоверени на хартиен носител следните електронни документи, издадени от АГКК по регистрираните от тях заявления:
1. скица на поземлен имот;
2. скица на сграда;
3. схема на самостоятелен обект в сграда или в съоръжение на техническата инфраструктура;
4. удостоверение за характеристиките на поземлен имот.
(2) Извън случаите по ал. 1 общинските администрации могат да приемат и регистрират заявления и за извършване на изменения в кадастралния регистър на недвижимите имоти.
(3) При подаване на заявление за изпълнение на услуга за изменение в кадастралния регистър на недвижимите имоти, собственикът упълномощава лицето по чл. 61, ал. 4 да го представлява пред АГКК по повод заявяване на услугата.
(4) Към заявлението за изменение в кадастралния регистър на недвижимите имоти, подадено от лице, което не е собственик, се прилага и нотариално заверено пълномощно или друг документ, удостоверяващ представителство по закон или по пълномощие в предвидените от закон случаи.
(5) Условията и редът за заявяването и предоставянето на услугите е съгласно глави първа, втора, девета и единадесета.

Чл. 61. (1) Общинските администрации извършват дейността по подпомагане при административното обслужване с кадастрална информация чрез служители, определени от кмета на общината.
(2) Кметът на общината уведомява писмено изпълнителния директор на  АГКК за определените от него лица. В уведомлението се посочват трите имена, длъжността и звеното от общинската администрация, чийто служител е лицето.
(3) Кметът на общината уведомява незабавно изпълнителния директор на АГКК, в случаите на промени относно лицата по ал. 1.
(4) Оправомощаването на лицата по ал. 1, промяната на лицата и прекратяването на техните правомощия се извършва със заповед на изпълнителния директор на АГКК. Заповедта съдържа трите имена, длъжността и звеното от общинската администрация, чийто служител е лицето. За всяка общинска администрация се издава отделна заповед за оправомощаване.
(5) Изпълнителният директор на АГКК уведомява кмета на общината за необходимостта от определяне на друго лице при неизпълнени задължения по тази наредба от оправомощено лице по ал. 4. В този случай правомощията на лицето по ал. 1 се прекратяват.
(6) Копия от заповедите по ал. 4 се изпращат на кмета на общината и на началника на службата по геодезия, картография и кадастър. Списък на оправомощените лица  и заповедите по ал. 4 се публикуват на официалната страница на АГКК при спазване на изискванията за анонимизиране.

Чл. 62. (1) Оправомощените лица по чл. 61, ал. 4 имат право на достъп до КАИС за разглеждане на пълната информация от кадастралната карта и кадастралните регистри, заявяване на услугите по чл. 60 и получаване на резултатите от изпълнените услуги.
(2) Оправомощените лица по чл. 61, ал. 4, които при административното обслужване обработват лични данни, са длъжни да спазват Регламент (ЕС) 2016/679 и Закона за защита на личните данни.

Чл. 63. (1) Агенцията по геодезия, картография и кадастър осъществява контрол на лицата по чл. 61, ал. 4 за дейността им по тази наредба, чрез извършване на планови проверки и проверки по повод подадени жалби или сигнали от граждани и организации, както и по инициатива на АГКК или служба по геодезия, картография и кадастър, или браншовите организации на геодезистите. Проверките се извършват от служители, определени със заповед на изпълнителния директор на АГКК.
(2) За извършване на контрола по ал. 1, лицата по чл. 61, ал. 4 са длъжни да осигуряват съдействие на определените служители, да предоставят необходимите документи, данни и справки, и да осигуряват достъп до помещението/офиса, в който се извършва административното обслужване. Достъпът се осигурява след предварително уведомление от АГКК. При необходимост АГКК може да изисква от лицата  по чл. 61, ал. 4 писмени обяснения.
 (3) При наличие на данни и/или информация за неизпълнение на задълженията по тази наредба от лице по чл. 61, ал. 4, достъпът на лицето до КАИС се спира, въз основа на писмено разпореждане на изпълнителния директор на АГКК, за времето на извършване на проверката.
(4) Когато в резултат на проверката се установи неизпълнение на задълженията по тази наредба от лице по чл. 61, ал. 4, изпълнителният директор на АГКК издава заповед за прекратяване на правомощията на лицето  и уведомява кмета на общината за необходимостта от определяне на друго лице.


Глава девета
Административно обслужване с кадастрална информация 
от лицата, придобили правоспособност по кадастър по реда на ЗКИР

Чл. 64. (1) Лице, придобило правоспособност по кадастър, което е търговец или е лице, упражняващо свободна професия, може да подпомага службите по геодезия, картография и кадастър при административното обслужване с кадастрална информация за територията на цялата страна, за която има одобрени кадастрална карта и кадастрални регистри.
(2) Правоспособното лице по кадастър, което желае да извършва дейността по административно обслужване, подава заявление по електронен път чрез кадастралната административна информационна система до изпълнителния директор на АГКК.
(3) Заявлението по ал. 2 съдържа:
1. за физическо лице - трите имена и единен граждански номер, адрес за кореспонденция, електронен адрес, адрес на офиса/помещението, където ще се изпълнява дейността, работно време;
2. за едноличен търговец или юридическо лице - наименование, БУЛСТАТ, адрес за кореспонденция, адрес на офиса/помещението, където ще се изпълнява дейността, работно време и данни за служител/и на търговеца, които са правоспособни лица по кадастър  и ще извършват дейността - трите имена, единен граждански номер и електронен адрес.
(4) Към заявлението лицето по ал. 1 прилага декларации за:
1. наличието на офис/помещение и необходимата офис техника, обезпечаващи изпълнението на дейностите по административно обслужване;
2. осигуряване на равен достъп до административните услуги и информация за тях (вида и начина на предоставяне на услугите, дължимите държавни такси, възможностите за предприемане на административни действия пред компетентен орган), качествено предоставяне на услугите, законност, достъпност, отговорност, обективност и безпристрастност;
3. спазване изискванията на Регламент (ЕС)2016/679 и на Закона за защита на личните данни при обработване на лични данни при изпълнение на дейностите по чл. 66.
(5) Декларацията по ал. 4, т. 3 се подава и от всяко физическо лице, правоспособно по кадастър, служител на едноличния търговец или на юридическото лице, което ще извършва административно обслужване.

Чл. 65. (1) Заявлението с приложените към него документи се разглеждат в срок до 10 работни дни от служител на АГКК, определен със заповед на изпълнителния директор на АГКК, който проверява дали са изпълнени изискванията на чл. 64, като:
1. при изпълнение на изисквания на чл. 64 в регистъра по чл. 12, т. 8 от ЗКИР отбелязва, че правоспособното лице по кадастър може да извършва дейността по административно обслужване; 
2. при неизпълнение на изисквания на чл. 64 писмено  уведомява правоспособното лице по кадастър да отстрани установените недостатъци в определен срок; 
3. при неотстраняване на недостатъците по т. 2 уведомява лицето, че заявлението се оставя без разглеждане.
(2) Правото за извършване на дейността по административно обслужване възниква за правоспособното лице по кадастър от момента на отбелязване на това обстоятелство в регистъра по чл. 12, т. 8 от ЗКИР.

Чл. 66. (1) Лицето по чл. 65, ал. 2 приема заявления и предоставя на заявителя разпечатани и удостоверени на хартиен носител следните електронни документи, издадени от АГКК по регистрираните от него заявления:
1. скица на поземлен имот;
2. скица на сграда;
3. схема на самостоятелен обект в сграда или в съоръжение на техническата инфраструктура;
4. удостоверение за характеристиките на поземлен имот.
(2) Извън случаите по ал. 1 лицето по чл. 65, ал. 2 може да приема и регистрира заявления и за извършване на изменения в кадастралния регистър на недвижимите имоти.
 (3) При подаване на заявление за изпълнение на услуга за изменение в кадастралния регистър на недвижимите имоти, собственикът упълномощава лицето по чл. 65, ал. 2 да го представлява пред АГКК по повод заявяване на услугата. 
(4) Към заявлението за изменение в кадастралния регистър на недвижимите имоти, подадено от лице, което не е собственик, се прилага и нотариално заверено пълномощно или друг документ удостоверяващ представителство по закон или по пълномощие в предвидените от закон случаи.
(5) Условията и редът за заявяването и предоставянето на услугите е съгласно глави първа, втора, десета и единадесета. 

Чл. 67. (1) При изпълнение на дейността по административно обслужване лицето по чл. 65, ал. 2 е длъжно:
1. да спазва принципите на административното обслужване: осигуряване на равен достъп до административните услуги и информация за тях - вида и начина на предоставяне на услугите, дължимите държавни такси, възможностите за предприемане на административни действия пред компетентен орган; качествено предоставяне на услугите, законност, достъпност, отговорност, обективност и безпристрастност;
2. да спазва изискванията на Регламент (ЕС) 2016/679 и Закона за защита на личните данни.
(3) Лицето по чл. 65, ал. 2 съхранява преписките по заявленията, които са приключени - в цифров вид.
(4) При промяна на някое от обстоятелствата по чл. 64, ал. 3, лицето по чл. 65, ал. 2 е длъжно да уведоми незабавно писмено изпълнителния директор на АГКК.
(5) Промяната в обстоятелствата по чл. 64, ал. 3, се отбелязват в регистъра по чл. 12, т. 8 от ЗКИР

Чл. 68. За извършване на административното обслужване на лицето по чл. 65, ал. 2 се предоставя достъп до КАИС за разглеждане на пълната информация от кадастралната карта и кадастралните регистри, заявяване на услугите по чл. 66 и получаване на резултатите от изпълнените услуги.

Чл. 69. (1) Агенцията по геодезия, картография и кадастър осъществява контрол на лицето по чл. 65, ал. 2 за дейността му по тази наредба, чрез извършване на планови проверки и проверки по повод подадени жалби или сигнали от граждани и организации, както и по инициатива на служба по геодезия, картография и кадастър или браншовите организации на геодезистите. Проверките се извършват от служители, определени със заповед на изпълнителния директор на АГКК.
(2) За извършване на контрола по ал. 1 лицето по чл. 65, ал. 2 е длъжно да осигурява съдействие на определените служители, да предоставя необходимите документи, данни и справки и да осигурява достъп до помещението/офиса, в който се извършва административното обслужване. Достъпът се осигурява след предварително уведомление от АГКК. При необходимост АГКК може да изисква от лицето по чл. 65, ал. 2 писмени обяснения.
(3) При наличие на данни и/или информация за неизпълнение на задълженията по тази наредба от лице по чл. 65, ал. 2, достъпът на лицето до КАИС се спира, въз основа на писмено разпореждане на изпълнителния директор на АГКК, за времето на извършване на проверката.

Чл. 70. (1) Дейността на лицето по чл. 65, ал. 2 по административно обслужване се прекратява със заповед на изпълнителния директор на АГКК:
1. по искане на лицето по чл. 65, ал. 2;
2. при напускане на служител на правоспособното юридическо лице или на едноличния търговец, когато служителят е единствен в състава на правоспособното юридическо лице или едноличния търговец;
3. при отнемане на правоспособност на лицето по чл. 65, ал. 2.
(2) При констатиране неспазване изискванията на тази глава в резултат на осъществения контрол по чл. 69:
1. при първо нарушение изпълнителният директор на  АГКК издава заповед, с която дава указания на лицето по чл. 65, ал. 2 за поправяне на констатираното нарушение и го уведомява, че при следващо нарушение дейността по административно обслужване ще бъде прекратена;
2. при следващо нарушение, извършено в едногодишен срок от влизането в сила на заповедта по т. 1, дейността на лицето по чл. 65, ал. 2 по административно обслужване се прекратява със заповед на изпълнителния директор на АГКК.
(3) Заповедите по ал. 1 и 2 се съобщават на правоспособното лице и подлежат на обжалване по реда на Административнопроцесуалния кодекс.
(4) Достъпът на лицето по чл. 65, ал. 2 до КАИС се прекратява незабавно след влизане в сила на заповедта за прекратяване на дейността  по административно обслужване. Прекратяването на дейността се отбелязва в регистъра по чл. 12, т. 8 от ЗКИР.
(5) Лицето по чл. 65, ал. 2, на което е прекратена дейността по административно обслужване, може да подаде ново заявление по чл. 64, ал. 2, ако обстоятелствата, предизвикали прекратяване на дейността, са отстранени.
Глава десета
Такси и заплащане на услугите
Чл. 71. (1) За предоставяне на услугите по тази наредба АГКК събира такси, определени в тарифа съгласно чл. 8, ал. 2 от ЗКИР. 
(2) За предоставяне на услуги по тази наредба не се дължи държавна такса, в случаите предвидени със закон, както и за:
1. нанасяне на нови и изменение на данните за поземлени имоти, сгради, съоръжения на техническата инфраструктура със самостоятелни обекти и самостоятелни обекти в сгради или в съоръжения на техническата инфраструктура;
2. изменение на данните в кадастралния регистър на недвижимите имоти;
3. определяне и запазване на идентификатор на проектен недвижим имот;
4. заличаване на зона на ограничение в кадастралната карта и кадастралните регистри;
5. изменение на данните в регистъра на зоните на ограничения;
6. преглед на данни за собствеността по чл. 20, ал. 6, в случай на заявяване и заплащане на дължимата такса за услугите по чл. 20, ал. 2, 3 и 4;
7. вписване, промяна на данните и заличаване в регистъра на правоспособните лица;
8. вписване на дейността по административно обслужване в регистъра на правоспособните лица;
9. отдалечен достъп до геореферирани картни изображения от едромащабната топографска карта в реално време;
10. извлечение от специализираните карти и регистри на обектите по чл. 6, ал. 4 и 5 от ЗУЧК;
11. извлечение от специализираните карти и регистри на обектите по чл. 6, ал. 4 и 5 от ЗУЧК към минал момент;
12. отдалечен достъп до данни във векторен вид в реално време за обектите по чл. 6, ал. 4 и 5 от ЗУЧК;
13. услугите по чл. 6, ал. 3 и ал. 5.

(3) Не се събира такса за услугите по чл. 19, предоставяни на административни органи, когато те са им необходими за изпълнение на правомощия по закон, свързани с изпълнение на национален обект по смисъла на § 1 от Допълнителните разпоредби на Закона за държавната собственост, за обект с национално значение по смисъла на § 5, т. 62 от Допълнителните разпоредби на Закона за устройство на територията и за общински обект от първостепенно значение по смисъла на § 1, т. 6 от Допълнителните разпоредби на  Закона за общинската собственост.

Чл. 72. (1) Таксите за заявени услуги са предплатени, като се заплащат по сметка на АГКК чрез нареждане за банков превод, електронно разплащане чрез КАИС, ПОС терминал.
(2) Таксата за преглед на данните за собствеността по чл. 20, ал. 6 е дължима и се заплаща след изпълнение на услугата, ако не бъде заявена и заплатена услуга по чл. 20, ал. 2, 3 или 4.
Глава единадесета
Ограничения на достъпа до данни и услуги. Мерки и средства за защита на личните данни при предоставяне на услуги от кадастралната карта и кадастралните регистри
Чл. 73. (1) Услугите за предоставяне на данни от източниците по чл. 1, ал. 1 са публични.
(2) Услугите, съдържащи данни за единен граждански номер и адрес на собствениците и носители на други вещни права, се предоставят само на органите и лицата по чл. 55а от ЗКИР като ВЕАУ и на правоспособните лица по кадастър за изработване на проекти за изменение на кадастралната карта и кадастралните регистри.

Чл. 74. (1) Лицата, които извършват административно обслужване по реда на наредбата, имат право да обработват следните лични данни на потребителите на кадастрални услуги: три имена, единен граждански номер, адрес, данни за акт за собственост или други вещни права върху недвижимите имоти. Обработването на личните данни е единствено за целите на предоставянето на административни услуги и приемане на заявления за извършване на изменения в кадастралната карта и кадастралните регистри. При обработването на личните данни лицата имат задължение да гарантират поверителността на предоставените им лични данни.
(2) Лицата по ал. 1 се регистрират в КАИС, като получават потребителски профил. Служител на АГКК, отговарящ за администриране на потребителите, предоставя необходимите права за достъп до КАИС за изпълнение на правомощията на лицата по ал. 1.

Чл. 75. Лицата по глава седма, осма и девета, които във връзка с административното обслужване обработват лични данни, са длъжни:
1. да гарантират поверителността на предоставените им лични данни, включително и по отношение действията на техните служители;
2. да уведомят АГКК във всички случаи на нарушаване на сигурността на предоставените им лични данни, в срок до 24 часа от узнаването;
3. да прилагат подходящи технически и организационни мерки за осигуряване на сигурността на обработваните лични данни;
4. да изготвят и съхраняват в писмена форма, включително в електронен вид, документацията, необходима за доказване на изпълнението на задълженията им, произтичащи от приложимото законодателство за защита на личните данни;
5. след приключване на дейността по административно обслужване да унищожат всички лични данни.

Чл. 76. Лицата, идентифицирани в КАИС с право да получават ВЕАУ, имат правата и задълженията по чл. 74 и чл. 75.
Допълнителна разпоредба
§ 1. По смисъла на наредбата:
1. „Кадастрална административна информационна система“ е информационна система интегрирана с информационните системи на електронното управление на страната, която съхранява и поддържа структури от данни за кадастралната карта и кадастралните регистри, Геокартфонд, регистъра на правоспособните лица и специализираните карти на обектите по чл. 6, ал. 4 и 5 от Закона за устройството на Черноморското крайбрежие и Регистъра на географските наименования. 
2. „Електронен път“ е предаването на данни в цифрова форма, при което се използват устройства за електронна обработка, включително цифрово компресиране и съхраняване на информация, като преносът се осъществява чрез използването на проводник, радиовълни, оптически, електромагнитни или други средства.
3. „Преписка“ е съвкупността от подадено заявление, приложените към него документи, писма и уведомления, изготвените резултати, както и всички други данни и документи, регистрирани в КАИС по повод изпълнението на заявлението.
[bookmark: ld18906]4. „Профил“ е информационен актив на КАИС, който се достъпва и ползва от идентифициран потребител с дефинирани права.
5. „Онлайн заявка“ е всяко действие от потребителя на онлайн услуга по чл. 32, чл. 44 и чл. 52, което води до промяна в изображението на екрана.
6. „Дигитализиран саморъчен подпис“ е електронно изображение на ръкописния подпис на дадено лице, създадено чрез сканиране, фотографиране или изписване със стилус върху електронно устройство.
Преходни и заключителни разпоредби
§ 2. (1) Услугите за отдалечен достъп до кадастралната карта и кадастралните регистри в реално време се довършват при условията и по реда, по които са предоставени, до влизане в сила на тази наредба.
(2) Услугите, за които до влизане в сила на тази наредби има регистрирано заявление за получаване на административна услуга, се довършват по досегашния ред. 
§ 3. Наредбата се издава на основание чл. 58, ал. 1 от Закона за кадастъра и имотния регистър.
§ 4. Наредбата отменя Наредба № РД-02-20-4 от 11 октомври 2016 г. за предоставяне на услуги от кадастралната карта и кадастралните регистри (обн., ДВ, бр. 83 от 2016 г., изм. и доп., бр. 88 от 2017 г., бр. 8 от 2019 г., бр. 86 от 2019 г. и бр. 6 от 2021 г.). 
§ 5. Наредбата влиза в сила от 1 януари 2027 г. 


МИНИСТЪР НА РЕГИОНАЛНОТО
РАЗВИТИЕ И БЛАГОУСТРОЙСТВОТО:

ИВАН ШИШКОВ













24

